title: Nõukogu rakendusmäärus (EL) 2021/478, 22. märts 2021, millega rakendatakse määrust (EL) 2020/1998, mis käsitleb inimõiguste raske rikkumise vastu suunatud piiravaid meetmeid

text:
                  22.3.2021

                  ET

                  Euroopa Liidu Teataja

                  LI 99/1

         NÕUKOGU RAKENDUSMÄÄRUS (EL) 2021/478,
         22. märts 2021,
         millega rakendatakse määrust (EL) 2020/1998, mis käsitleb inimõiguste raske rikkumise vastu suunatud piiravaid meetmeid
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 7. detsembri 2020. aasta määrust (EL) 2020/1998, mis käsitleb inimõiguste raske rikkumise vastu suunatud piiravaid meetmeid, (1) eriti selle artikli 14 lõiget 1,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:

                     (1)

                     Nõukogu võttis 7. detsembril 2020 vastu määruse (EL) 2020/1998.

                     (2)

                     Kõrge esindaja tegi 8. detsembril 2020 Euroopa Liidu nimel avalduse kogu maailmas rakendatava inimõiguste rikkujate vastase ELi sanktsioonirežiimi kohta, milles liit ja selle liikmesriigid kinnitasid taas oma kindlat pühendumust inimõiguste edendamisele ja kaitsmisele kogu maailmas. Kogu maailmas rakendatav inimõiguste rikkujate vastane ELi sanktsioonirežiim rõhutab liidu otsustavust suurendada oma ülemaailmset rolli inimõiguste raskete rikkumiste vastases võitluses. Liidu strateegiline eesmärk on tagada, et iga inimene saaks oma inimõigusi tegelikult kasutada. Inimväärikuse, vabaduse, demokraatia, võrdsuse, õigusriigi põhimõtte ja inimõiguste austamine on liidu ning liidu ühise välis- ja julgeolekupoliitika põhiväärtused.

                     (3)

                     Nõukogu võttis 2. märtsil 2021 vastu otsuse (ÜVJP) 2021/372 (2) ja rakendusmääruse (EL) 2021/371, (3) millega kanti loetellu neli Venemaa isikut, kes on osalenud inimõiguste rasketes rikkumistes Venemaal, sealhulgas meelevaldsetes vahistamistes ja kinnipidamistes, rahumeelse kogunemise ja ühinemise vabaduse ning arvamus- ja väljendusvabaduse ulatuslikus ja süstemaatilises mahasurumises.

                     (4)

                     Liit tunneb jätkuvalt sügavat muret maailma eri paigus toimuvate selliste inimõiguste raskete rikkumiste pärast nagu piinamine, kohtuväline hukkamine, kadunuks jääma sundimine või süstemaatiline sunniviisilise töö kasutamine, mida panevad toime Hiina, Korea Rahvademokraatliku Vabariigi (KRDV), Liibüa, Eritrea, Lõuna-Sudaani ja Venemaa isikud ja üksused.

                     (5)

                     Seda arvesse võttes tuleks 11 isikut ja neli üksust lisada määruse (EL) 2020/1998 I lisas sätestatud selliste füüsiliste ja juriidiliste isikute, üksuste ja asutuste loetellu, kelle suhtes kohaldatakse piiravaid meetmeid.

                     (6)

                     Määrust (EL) 2020/1998 tuleks seetõttu vastavalt muuta,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EL) 2020/1998 I lisa muudetakse vastavalt käesoleva määruse lisale.

            Artikkel 2
            Käesolev määrus jõustub Euroopa Liidu Teatajas avaldamise päeval.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 22. märts 2021

                  Nõukogu nimel

                  eesistuja

               J. BORRELL FONTELLES

            (1)  ELT L 410I, 7.12.2020, lk 1.

            (2)  Nõukogu 2. märtsi 2021. aasta otsus (ÜVJP) 2021/372, millega muudetakse otsust (ÜVJP) 2020/1999, mis käsitleb inimõiguste raske rikkumise vastu suunatud piiravaid meetmeid (ELT L 71I, 2.3.2021, lk 6).

            (3)  Nõukogu 2. märtsi 2021. aasta rakendusmäärus (EL) 2021/371, millega rakendatakse määrust (EL) 2020/1998, mis käsitleb inimõiguste raske rikkumise vastu suunatud piiravaid meetmeid (ELT L 71I, 2.3.2021, lk 1).

            LISA
            Määruse (EL) 2020/1998 I lisa muudetakse järgmiselt.

                        1)

                        A osas („Füüsilised isikud“) esitatud füüsiliste isikute loetelu muudetakse järgmiselt:

                                    a)

                                    teise veeru pealkiri „Nimed (transliteratsioon inglise keelde vene keele põhjal)“ asendatakse pealkirjaga „Nimed (transliteratsioon ladina tähestikku)“;

                                    b)

                                    kolmanda veeru pealkiri „Nimed (kirjapilt vene keeles)“ asendatakse pealkirjaga „Nimed“;

                                    c)

                                    lisatakse järgmised kanded:

                                                Nimed (transliteratsioon ladina tähestikku)

                                                Nimed

                                                Tuvastamisandmed

                                                Loetellu kandmise põhjused

                                                Loetellu kandmise kuupäev

                                                „5.

                                                ZHU Hailun

                                                朱海仑 (kirjapilt hiina keeles)

                                                Ametikoht(-kohad): endine Xinjiangi Uiguuri autonoomse piirkonna 13. Rahvakongressi aseesimees
                                                Sünniaeg: jaanuar 1958
                                                Sünnikoht: Lianshui, Jiangsu (Hiina)
                                                Kodakondsus: Hiina
                                                Sugu: mees

                                                Endine Xinjiangi Uiguuri autonoomse piirkonna poliitika- ja õiguskomitee sekretär ning endine Xinjiangi Uiguuri autonoomse piirkonna parteikomitee sekretäri asetäitja (2016–2019). Endine Xinjiangi Uiguuri autonoomse piirkonna 13. Rahvakongressi (piirkonna seadusandlik organ) aseesimees (2019 – veebruar 2021).

                                                22.3.2021

                                                Xinjiangi Uiguuri autonoomse piirkonna poliitika- ja õiguskomitee sekretärina (2016–2019) vastutas Zhu Hailun sisejulgeoleku tagamise ja õiguskaitse eest Xinjiangi Uiguuri autonoomses piirkonnas. Sellel ametikohal oli tal poliitiline võtmepositsioon ning ta vastutas uiguuride ja teistesse etnilistesse vähemustesse kuuluvate moslemite vastu suunatud massilise jälitustegevuse, kinnipidamise ja indoktrineerimise programmi järelevalve ja rakendamise eest. Zhu Hailuni on kirjeldatud kui selle programmi n-ö arhitekti. Seetõttu vastutab ta inimõiguste raskete rikkumiste eest Hiinas, eelkõige uiguuride ja teistesse etnilistesse vähemustesse kuuluvate moslemite massilise meelevaldse kinnipidamise eest.

                                                Xinjiangi Uiguuri autonoomse piirkonna 13. Rahvakongressi aseesimehena (2019 – veebruar 2021) jätkas Zhu Hailun otsustava mõju avaldamist Xinjiangi Uiguuri autonoomses piirkonnas, kus jätkub uiguuride ja teistesse etnilistesse vähemustesse kuuluvate moslemite vastu suunatud massiline jälitustegevus, kinnipidamine ja indoktrineerimise programm.

                                                6.

                                                WANG Junzheng

                                                王君正 (kirjapilt hiina keeles)

                                                Ametikoht(-kohad): Xinjiang Production and Construction Corps’i (XPCC) parteisekretär ja Hiina Xinjiangi Uiguuri autonoomse piirkonna parteikomitee sekretäri asetäitja. XPCC poliitjuht ja China Xinjian Group’i tegevdirektor
                                                Sünniaeg: mai 1963
                                                Sünnikoht: Linyi, Shandong (Hiina)
                                                Kodakondsus: Hiina
                                                Sugu: mees

                                                Xinjiang Production and Construction Corps’i (XPCC) parteisekretär ja Hiina Xinjiangi Uiguuri autonoomse piirkonna parteikomitee sekretäri asetäitja alates 2020. aasta aprillist ning XPCC poliitjuht alates 2020. aasta maist. Endine Xinjiangi Uiguuri autonoomse piirkonna poliitika- ja õiguskomitee sekretär (veebruar 2019 – september 2020). Wang Junzheng on tegev ka muudel kõrgetel ametikohtadel XPCCs
                                                XPCC on riigi omanduses olev majanduslik ja paramilitaarne organisatsioon Xinjiangi Uiguuri autonoomses piirkonnas ning see teostab Xinjiangis haldusvõimu ja omab kontrolli majandustegevuse üle.

                                                22.3.2021

                                                Tegutsedes alates 2020. aastast XPCC parteisekretäri ja poliitjuhina, osales Wang Junzheng kõigi XPCC poolt rakendatavate poliitikameetmete järelevalves. Selles rollis vastutab ta inimõiguste raskete rikkumiste eest Hiinas, eelkõige uiguuride ja teistesse etnilistesse vähemustesse kuuluvate moslemite massilise meelevaldse kinnipidamise ja alandava kohtlemise eest, samuti nende usu- ja veendumusvabaduse süstemaatilise rikkumise eest, mis on muu hulgas seotud uiguuride ja teistesse etnilistesse vähemustesse kuuluvate moslemite vastu suunatud massilise jälitustegevuse, kinnipidamise ja indoktrineerimise programmiga, mida XPCC ellu viis.

                                                Ühtlasi vastutab ta uiguuride ja teistesse etnilistesse vähemustesse kuuluvate moslemite sunniviisilisele tööle sundimise eest, eelkõige puuvillaväljadel.
                                                Xinjiangi Uiguuri autonoomse piirkonna parteikomitee sekretäri asetäitjana (alates 2020. aastast) on Wang Junzheng seotud järelevalve teostamisega kõigi Xinjiangis ellu viidud julgeolekupoliitika meetmete üle, mille hulka kuulub ka eespool nimetatud uiguuride ja teistesse etnilistesse vähemustesse kuuluvate moslemite vastu suunatud programm. Xinjiangi Uiguuri autonoomse piirkonna poliitika- ja õiguskomitee sekretärina (veebruar 2019 – september 2020) vastutas Wang Junzheng sisejulgeoleku tagamise ja õiguskaitse eest Xinjiangi Uiguuri autonoomses piirkonnas. Sellel ametikohal oli tal poliitiline võtmepositsioon ning ta vastutas eespool nimetatud programmi järelevalve ja rakendamise eest.

                                                7.

                                                WANG Mingshan

                                                王明山 (kirjapilt hiina keeles)

                                                Ametikoht(-kohad): Xinjiangi Uiguuri autonoomse piirkonna parteikomitee alalise komitee liige ning Xinjiangi Uiguuri autonoomse piirkonna poliitika- ja õiguskomitee sekretär
                                                Sünniaeg: jaanuar 1964
                                                Sünnikoht: Wuwei, Gansu (Hiina)
                                                Kodakondsus: Hiina
                                                Sugu: mees

                                                Xinjiangi Uiguuri autonoomse piirkonna parteikomitee alalise komitee liige ning Xinjiangi Uiguuri autonoomse piirkonna poliitika- ja õiguskomitee sekretär alates 2020. aasta septembrist. Endine Xinjiangi avaliku julgeoleku büroo direktor ja parteisekretäri asetäitja (2017 – jaanuar 2021).

                                                22.3.2021

                                                Xinjiangi Uiguuri autonoomse piirkonna poliitika- ja õiguskomitee sekretärina (alates september 2020) vastutab Wang Mingshan sisejulgeoleku tagamise ja õiguskaitse eest Xinjiangi Uiguuri autonoomses piirkonnas. Sellel ametikohal on tal poliitiline võtmepositsioon ning ta vastutab uiguuride ja teistesse etnilistesse vähemustesse kuuluvate moslemite vastu suunatud massilise jälitustegevuse, kinnipidamise ja indoktrineerimise programmi järelevalve eest.

                                                Xinjiangi avaliku julgeoleku büroo endise direktori ja parteisekretäri asetäitjana (2017 – jaanuar 2021) oli tal Xinjiangi julgeolekusüsteemis võtmepositsioon ning ta oli otseselt vastutav eespool nimetatud programmi elluviimise eest. Eelkõige käivitas Xinjiangi avaliku julgeoleku büroo nn ühisoperatsioonide integreeritud platvormi, mis kujutab endast suurandmete programmi, mida kasutatakse miljonite uiguuride jälgimiseks Xinjiangi piirkonnas ja selliste isikute kohta hoiatusteadete lisamiseks, keda peetakse „potentsiaalselt ohtlikuks“ ja kes tuleb saata kinnipidamislaagrisse.
                                                Oma praegusel ametikohal ja oma varasemate ametikohustuste tõttu vastutab Wang Mingshan inimõiguste raskete rikkumiste eest Hiinas, eelkõige uiguuride ja teistesse etnilistesse vähemustesse kuuluvate moslemite massilise meelevaldse kinnipidamise ja alandava kohtlemise eest, samuti nende usu- ja veendumusvabaduse süstemaatilise rikkumise eest.

                                                8.

                                                CHEN Mingguo

                                                陈明国
                                                (kirjapilt hiina keeles)

                                                Ametikoht(-kohad): Xinjiangi avaliku julgeoleku büroo direktor ja Xinjiangi Uiguuri autonoomse piirkonna rahvavalitsuse aseesimees
                                                Sünniaeg: oktoober 1966
                                                Sünnikoht: Yilong, Sichuan (Hiina)
                                                Kodakondsus: Hiina
                                                Sugu: mees

                                                Xinjiangi avaliku julgeoleku büroo direktor alates 2021. aasta jaanuarist ja Xinjiangi Uiguuri autonoomse piirkonna rahvavalitsuse aseesimees.

                                                22.3.2021

                                                Xinjiangi avaliku julgeoleku büroo direktorina asub Chen Mingguo Xinjiangi julgeolekusüsteemis võtmepositsioonil ning on vahetult seotud uiguuride ja teistesse etnilistesse vähemustesse kuuluvate moslemite vastu suunatud massilise jälitustegevuse, kinnipidamise ja indoktrineerimise programmi rakendamisega. Eelkõige käivitas Xinjiangi avaliku julgeoleku büroo nn ühisoperatsioonide integreeritud platvormi, mis kujutab endast suurandmete programmi, mida kasutatakse miljonite uiguuride jälgimiseks Xinjiangi piirkonnas ja selliste isikute kohta hoiatusteadete lisamiseks, keda peetakse „potentsiaalselt ohtlikuks“ ja kes tuleb saata kinnipidamislaagrisse. Seetõttu vastutab Chen Mingguo inimõiguste raskete rikkumiste eest Hiinas, eelkõige uiguuride ja teistesse etnilistesse vähemustesse kuuluvate moslemite meelevaldse kinnipidamise ja alandava kohtlemise eest, samuti nende usu- ja veendumusvabaduse süstemaatilise rikkumise eest.

                                                9.

                                                JONG Kyong-thaek (teise nimega CHO’NG, Kyo’ng-t’aek)

                                                정경택
                                                (kirjapilt korea keeles)

                                                Ametikoht(-kohad): Korea Rahvademokraatliku Vabariigi (KRDV) riikliku julgeoleku minister
                                                Sünniaeg: vahemikus 1. jaanuar 1961 kuni 31. detsember 1963
                                                Kodakondsus: Põhja-Korea
                                                Sugu: mees

                                                Jong Kyong-thaek on Korea Rahvademokraatliku Vabariigi (KRDV) riikliku julgeoleku minister olnud alates 2017. aastast.
                                                KRDV riikliku julgeoleku ministeerium on üks peamistest institutsioonidest, mis viib ellu KRDV repressiivset julgeolekupoliitikat, keskendudes poliitiliste teisitimõtlejate kindlakstegemisele ja nende mahasurumisele, välismaalt saabuvale „õõnestava“ informatsiooni voole ning igasugusele muule käitumisele, mida peetakse tõsiseks poliitiliseks ohuks valitsevale poliitilisele süsteemile ja selle juhtkonnale.

                                                22.3.2021

                                                Riikliku julgeoleku ministeeriumi juhina vastutab Jong Kyong-thaek inimõiguste raskete rikkumiste eest KRDVs, eelkõige piinamise ja muu julma, ebainimliku või inimväärikust alandava kohtlemise või karistamise, kohtuvälise, kiir- või omavolilise hukkamise või tapmise, isikute kadunuks jääma sundimise ning meelevaldse vahistamise või kinnipidamise eest, samuti laialdase sunniviisilise töö kasutamise ja naistevastase seksuaalse vägivalla eest.

                                                10.

                                                RI Yong Gil
                                                (teiste nimedega RI Yong Gi, RI Yo’ng-kil, YI Yo’ng-kil)

                                                리영길
                                                (kirjapilt korea keeles)

                                                Ametikoht(-kohad): Korea Rahvademokraatliku Vabariigi (KRDV) ühiskondliku julgeoleku minister
                                                Sünniaeg: 1955
                                                Kodakondsus: Põhja-Korea
                                                Sugu: mees

                                                Ri Yong Gil on Korea Rahvademokraatliku Vabariigi (KRDV) ühiskondliku julgeoleku minister olnud alates 2021. aasta jaanuarist ning 2018. aastast kuni 2021. aasta jaanuarini oli ta Korea rahvaarmee peastaabi ülem.
                                                KRDV ühiskondliku julgeoleku ministeerium (mille nimi oli varem rahva julgeoleku ministeerium või avaliku julgeoleku ministeerium) on üks peamistest institutsioonidest, mis viib ellu KRDV repressiivset julgeolekupoliitikat, sealhulgas „ebaseaduslikult“ KRDVst põgeneda püüdnud inimeste ülekuulamine ja karistamine. Eelkõige vastutab ühiskondliku julgeoleku ministeerium oma kinnipidamisasutuste ameti kaudu vangilaagrite ja lühemaajaliseks sunnitööks mõeldud kinnipidamiskeskuste toimimise eest, kus vangid/kinnipeetavad peavad taluma sihilikku näljutamist ning muud ebainimlikku kohtlemist.

                                                22.3.2021

                                                Ühiskondliku julgeoleku ministeeriumi juhina vastutab Ri Yong Gil inimõiguste raskete rikkumiste eest KRDVs, eelkõige piinamise ja muu julma, ebainimliku või inimväärikust alandava kohtlemise või karistamise, kohtuvälise, kiir- või omavolilise hukkamise või tapmise, isikute kadunuks jääma sundimise ning meelevaldse vahistamise või kinnipidamise eest, samuti laialdase sunniviisilise töö kasutamise ja naistevastase seksuaalse vägivalla eest.
                                                Korea rahvaarmee peastaabi endise ülemana on Ri Yong Gil vastutav ka Korea rahvaarmee poolt toime pandud inimõiguste ulatuslike raskete rikkumiste eest.

                                                11.

                                                Mohammed Khalifa AL-KANI (teiste nimedega Mohamed Khalifa Abderrahim Shaqaqi AL-KANI, Mohammed AL-KANI, Muhammad Omar AL-KANI)

                                                الكاني خليفة محمد (kirjapilt araabia keeles)

                                                Ametikoht(-kohad): Kaniyati omakaitse ülem
                                                Sünniaeg: 3. mai 1979
                                                Kodakondsus: Liibüa
                                                Pass nr: F86JKFJF
                                                Sugu: mees

                                                Mohammed Khalifa Al-Kani on Kaniyati omakaitse ülem, mis hoidis 2015. aastast kuni 2020. aasta juunini enda kontrolli all Tarhuna linna Liibüas. Sel ametikohal juhib ta Kaniyati omakaitse kogu tegevust. Kaniyati omakaitse ülema rollis vastutab ta inimõiguste raskete rikkumiste eest Liibüas, eelkõige kohtuväliste tapmiste ja isikute kadunuks jääma sundimise eest Tarhunas ajavahemikul 2015 kuni 2020. aasta juuni.
                                                Mohammed Khalifa Al-Kani ja Kaniyati omakaitse põgenesid Tarhunast 2020. aasta juuni alguses Liibüa idaossa. Pärast seda leiti Tarhunast mitmeid massihaudu, mida seostatakse Kaniyati omakaitsega.

                                                22.3.2021

                                                12.

                                                Abderrahim AL-KANI (teiste nimedega Abdul-Rahim AL-KANI, Abd-al-Rahim AL-KANI)

                                                الرحيم الكاني عبد (kirjapilt araabia keeles)

                                                Ametikoht(-kohad): Kaniyati omakaitse liige
                                                Sünniaeg: 7. september 1997
                                                Kodakondsus: Liibüa
                                                Pass nr: PH3854LY
                                                Isikutunnistuse nr: 119970331820
                                                Sugu: mees

                                                Abderrahim Al-Kani on Kaniyati omakaitse oluline liige ja Kaniyati omakaitse ülema Mohammed Khalifa Al-Khani vend. Kaniyati omakaitse hoidis 2015. aastast kuni 2020. aasta juunini enda kontrolli all Tarhuna linna Liibüas.
                                                Abderrahim Al-Kani vastutab Kaniyati omakaitses sisejulgeoleku eest. Selles rollis vastutab ta inimõiguste raskete rikkumiste eest Liibüas, eelkõige kohtuväliste tapmiste ja isikute kadunuks jääma sundimise eest Tarhunas ajavahemikul 2015 kuni 2020. aasta juuni.

                                                22.3.2021

                                                Abderrahim Al-Kani ja Kaniyati omakaitse põgenesid Tarhunast 2020. aasta juuni alguses Liibüa idaossa. Pärast seda leiti Tarhunast mitmeid massihaudu, mida seostatakse Kaniyati omakaitsega.

                                                13.

                                                Aiub Vakhaevich KATAEV
                                                (teise nimega Ayubkhan Vakhaevich KATAEV)

                                                Аюб Вахаевич КАТАЕВ (teise nimega Аюбхан Вахаевич КАТАЕВ)
                                                (kirjapilt vene keeles)

                                                Ametikoht(-kohad): Venemaa Föderatsiooni siseministeeriumi osakonna juhataja Arguni linnas Tšetšeeni Vabariigis
                                                Sünniaeg: 1. detsember 1980 või 1. detsember 1984
                                                Kodakondsus: Vene
                                                Sugu: mees

                                                Venemaa Föderatsiooni siseministeeriumi osakonna juhataja Arguni linnas Tšetšeeni Vabariigis.

                                                22.3.2021

                                                Venemaa Föderatsiooni siseministeeriumi osakonna juhatajana Argunis juhib Aiub Kataev kohalike riigi julgeoleku- ja politseiasutuste tegevust. Sellel ametikohal juhib ta isiklikult Tšetšeenias 2017. aastal alanud ulatuslikke ja süstemaatilisi tagakiusamisi. Repressioonid on suunatud lesbide, geide, biseksuaalsete, trans- ja intersooliste (LGBTI) inimeste vastu, sellesse gruppi eeldatavalt kuuluvate inimeste vastu ning teiste isikute vastu, kelle puhul kahtlustatakse, et nad on Tšetšeeni Vabariigi riigipea Ramzan Kadõrovi vastased. Aiub Kataev ja tema alluvuses olevad väed vastutavad inimõiguste raskete rikkumiste eest Venemaal, eelkõige piinamise ja muu julma, ebainimliku või inimväärikust alandava kohtlemise, samuti meelevaldse vahistamise või kinnipidamise ning kohtuvälise või omavolilise hukkamise või tapmise eest.

                                                Mitmete pealtnägijate sõnul oli Aiub Kataev kinnipeetute piinamise ajal järelevalvajana isiklikult kohal ja osales selles.

                                                14.

                                                Abuzaid (Abuzayed) Dzhandarovich VISMURADOV

                                                Абузайд Джандарович ВИСМУРАДОВ (kirjapilt vene keeles)

                                                Ametikoht(-kohad): Spetsiaalse kiirreageerimisüksuse (SOBR) tiimi „Terek“ ülem, Tšetšeeni Vabariigi asepeaminister, Tšetšeeni Vabariigi riigipea Ramzan Kadõrovi mitteametlik ihukaitsja
                                                Sünniaeg: 24. detsember 1975
                                                Sünnikoht: Akhmat-Yurt/Khosi-Yurt, endine Tšetšeeni-Inguši Autonoomne Nõukogude Sotsialistlik Vabariik (ANSV), praegu Tšetšeeni Vabariik (Venemaa Föderatsioon)
                                                Kodakondsus: Vene
                                                Sugu: mees

                                                Spetsiaalse kiirreageerimisüksuse (SOBR) tiimi „Terek“ ülem, Tšetšeeni Vabariigi asepeaminister, Tšetšeeni Vabariigi riigipea Ramzan Kadõrovi mitteametlik ihukaitsja.
                                                Abuzaid Vismuradov on SOBRi tiimi „Terek“ ülem olnud alates 2012. aasta maist. Sellel ametikohal juhib ta isiklikult Tšetšeenias 2017. aastal alanud ulatuslikke ja süstemaatilisi tagakiusamisi. Repressioonid on suunatud lesbide, geide, biseksuaalsete, trans- ja intersooliste (LGBTI) inimeste vastu, sellesse gruppi eeldatavalt kuuluvate inimeste vastu ning teiste isikute vastu, kelle puhul kahtlustatakse, et nad on Tšetšeeni Vabariigi riigipea Ramzan Kadõrovi vastased.

                                                22.3.2021

                                                Abuzaid Vismuradov ja tema alluvuses olev tiim „Terek“ vastutavad inimõiguste raskete rikkumiste eest Venemaal, eelkõige piinamise ja muu julma, ebainimliku või inimväärikust alandava kohtlemise, samuti meelevaldse vahistamise või kinnipidamise ning kohtuvälise ja omavolilise tapmise või hukkamise eest.
                                                Mitmete pealtnägijate sõnul oli Abuzaid Vismuradov kinnipeetute piinamise ajal järelevalvajana isiklikult kohal ja osales selles. Ta on lähedalt seotud Tšetšeeni Vabariigi riigipea Ramzan Kadõroviga, kes on oma poliitilisi vastaseid represseerinud juba mitmeid aastaid.

                                                15.

                                                Gabriel Moses LOKUJO

                                                –

                                                Ametikoht(-kohad): Lõuna-Sudaani rahvakaitsejõudude (SSPDF) kindralmajor
                                                Kodakondsus: Lõuna-Sudaan
                                                Sugu: mees

                                                Lõuna-Sudaani rahvakaitsejõudude (SSPDF) kindralmajor.
                                                Gabriel Moses Lokujo vastutab inimõiguste raskete rikkumiste eest Lõuna-Sudaanis, eelkõige kohtuväliste, kiir- või omavoliliste hukkamiste või tapmiste eest.
                                                2020. aasta mais rööviti ja hukati kindralmajor Lokujo käsul kolm Sudaani opositsioonilise rahvavabastusliikumise (SPLA-IO) ohvitseri.

                                                22.3.2021“

                                                Kindralmajor Lokujo deserteerus 2020. aasta septembris SPLA-IOst ja läks üle SSPDFi ning vastutab sellele järgnenud kokkupõrgete eest Kesk-Ekvatoriaalprovintsi lõunaosas asuvas Moroto väljaõppekeskuses ja selle ümber. Selle tagajärjel andsid mõlemad pooled 2020. aasta viimastel kuudel teada mitmetest hukkunutest ja haavatutest ning tsiviilelanikud olid sunnitud Kesk-Ekvatoriaalprovintsi Kajo-Keji piirkonnast ümber asuma. Kindralmajor Lokujo väed on endiselt selles piirkonnas, kus on teatatud mitmetest uutest kokkupõrgetest ning tsiviilkogukondade turvalisus on jätkuvalt ohus.

                        2)

                        B osas („Juriidilised isikud, üksused ja asutused“) esitatud juriidiliste isikute, üksuste ja asutuste loetellu lisatakse järgmised kanded:

                                    Nimi (transliteratsioon ladina tähestikku)

                                    Nimi

                                    Tuvastamisandmed

                                    Loetellu kandmise põhjused

                                    Loetellu kandmise kuupäev

                                    „1.

                                    Xinjiangi tootmis- ja ehituskorpuse avalik julgeolekubüroo (Xinjiang Production and Construction Corps Public Security Bureau)

                                    新疆生产建设兵团公安局
                                    (kirjapilt hiina keeles)

                                    Aadress: 106 Guangming Road, Urumqi, Xinjiang Uyghur Autonomous Region, Hiina
                                    Telefon: +86 991 598 8114

                                    Xinjiangi tootmis- ja ehituskorpuse (XPCC) avalik julgeolekubüroo vastutab kõigi julgeolekuküsimustega seotud XPCC poliitika elluviimisi eest, sealhulgas kinnipidamisasutuste juhtimise eest. XPCC on riigi omanduses olev majanduslik ja paramilitaarne organisatsioon Xinjiangi Uiguuri autonoomses piirkonnas ning see teostab Xinjiangis haldusvõimu ja omab kontrolli majandustegevuse üle.

                                    22.3.2021

                                    Juhtides XPCC sisemist julgeolekupoliitikat, vastutab XPCC avalik julgeolekubüroo inimõiguste raskete rikkumiste eest Hiinas, eelkõige uiguuride ja teistesse etnilistesse vähemustesse kuuluvate moslemite massilise meelevaldse kinnipidamise ja alandava kohtlemise eest, samuti nende usu- ja veendumusvabaduse süstemaatilise rikkumise eest, mis on muu hulgas seotud etnilistesse vähemustesse kuuluvate moslemite vastu suunatud massilise jälitustegevuse, kinnipidamise ja indoktrineerimise programmiga, mida XPCC ellu viis.
                                    Eespool nimetatud programmi osalisena kasutab XPCC uiguure ja teistesse etnilistesse vähemustesse kuuluvaid moslemeid sunniviisilisel tööl, eelkõige puuvillaväljadel. Juhtides XPCC sisemist julgeolekupoliitikat, vastutab XPCC avalik julgeolekubüroo süstemaatilise sunniviisilise töö kasutamise eest.

                                    2.

                                    Keskprokuratuur (Central Public Prosecutor’s Office, teise nimega Office of the Prosecutor of the Democratic People’s Republic of Korea (DPRK))

                                    조선민주주의 인민공화국 중앙검찰소 (kirjapilt korea keeles)

                                    Keskprokuratuur on institutsioon, mis juhib kõiki Korea Rahvademokraatliku Vabariigi (KRDV) kriminaalmenetlusi, sealhulgas uurimisi, ülekuulamisi, eelvangistust ja kohtumenetlust.

                                    22.3.2021

                                    Keskprokuratuur esitab isikutele süüdistusi poliitiliste väärtegude eest ja määrab nende eest karistusi, kasutades selleks olemuselt ebaõiglaseid kohtumenetlusi. Ta vastutab institutsioonina inimõiguste raskete rikkumiste eest tavavanglates ning ülekuulamiskeskustes, sest see ei ole suutnud tagada eelvangistuses olevate kinnipeetute ja süüdimõistetud vangide õigusi. Tehes tihedat koostööd riikliku julgeoleku ja ühiskondliku julgeoleku ministeeriumidega, on prokuratuur kaasvastutav KRDV julgeolekuaparaadi poolt toime pandud inimõiguste raskete rikkumiste eest, eelkõige piinamise ja muu julma, ebainimliku või inimväärikust alandava kohtlemise või karistamise, kohtuvälise, kiir- või omavolilise hukkamise või tapmise, isikute kadunuks jääma sundimise ning meelevaldse vahistamise või kinnipidamise eest ning annab sellele seaduslikkuse katte.

                                    3.

                                    Kaniyati omakaitse (Kaniyat Militia) (endiste nimedega „7th Brigade“ (7. brigaad), Tarhuna 7th Brigade (Tarhuna 7. brigaad), „Tarhuna Brigade“ (Tarhuna brigaad)); teiste nimedega „9th Brigade“ (9. brigaad), „Al-Kani Militia“ (Al-Kani omakaitse), „Al-Kaniyat“, „Kani Brigade“ (Kani brigaad), „Kaniat“, „Kaniyat“, „Kanyat“)

                                    مليشيا كانيات (kirjapilt araabia keeles)

                                    Kaniyati omakaitse on Liibüa relvastatud omakaitseüksus, mis hoidis 2015. aastast kuni 2020. aasta juunini enda kontrolli all Tarhuna linna Liibüas. Pärast seda, kui Kaniyati omakaitse 2020. aasta juunis Liibüa idaossa põgenes, avastati Tarhunast nendega seotud massihauad. Kaniyati omakaitse vastutab inimõiguste raskete rikkumiste eest, eelkõige kohtuväliste tapmiste ning isikute kadunuks jääma sundimise eest.

                                    22.3.2021

                                    4.

                                    Eritrea valitsuse riiklik julgeolekubüroo (National Security Office (teise nimega National Security Agency))

                                    –

                                    Seda juhib kindralmajor Abraha Kassa

                                    Eritrea valitsuse riiklikku julgeolekubürood juhib kindramajor Abraha Kassa ning järelevalvet selle üle teeb presidendi kantselei. Riiklik julgeolekubüroo koosneb kuuest osakonnast, mis on omakorda jaotatud kolmeks üksuseks, mis vastutavad vastavalt luuretegevuse, kinnipidamiste ja ülekuulamiste eest. Riiklik julgeolekubüroo vastutab inimõiguste raskete rikkumiste eest Eritreas, eelkõige meelevaldsete vahistamiste, kohtuväliste tapmiste, isikute kadunuks jääma sundimise ning oma töötajate poolt toime pandud piinamiste eest.

                                    22.3.2021“


title: Nõukogu rakendusmäärus (EL) 2021/480, 22. märts 2021, millega rakendatakse määrust (EL) nr 401/2013, mis käsitleb Myanmari/Birma vastu suunatud piiravaid meetmeid

text:
                  22.3.2021

                  ET

                  Euroopa Liidu Teataja

                  LI 99/15

         NÕUKOGU RAKENDUSMÄÄRUS (EL) 2021/480,
         22. märts 2021,
         millega rakendatakse määrust (EL) nr 401/2013, mis käsitleb Myanmari/Birma vastu suunatud piiravaid meetmeid
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 2. mai 2013. aasta määrust (EL) nr 401/2013, mis käsitleb Myanmari/Birma vastu suunatud piiravaid meetmeid ja millega tunnistatakse kehtetuks määrus (EÜ) nr 194/2008, (1) eriti selle artiklit 4i,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:

                     (1)

                     Nõukogu võttis 2. mail 2013 vastu määruse (EL) nr 401/2013.

                     (2)

                     Nõukogu võttis 22. veebruaril 2021 vastu järeldused, milles mõistis kõige karmimalt hukka Myanmaris/Birmas 1. veebruaril 2021 toimunud sõjaväelise riigipöörde. Nõukogu kutsus üles kriisi leevendama erakorralise seisukorra viivitamatu lõpetamise, seadusliku tsiviilvalitsuse taastamise ja vastvalitud parlamendi töö alustamise kaudu.

                     (3)

                     Ühtlasi kutsus nõukogu sõjaväevõime üles vabastama presidendi, riiginõuniku ja kõik teised isikud, kes on seoses riigipöördega kinni peetud või vahistatud. Nõukogu nõudis, et tagada tuleb takistamatu telekommunikatsioon, väljendus-, ühinemis- ja kogunemisvabadus ja juurdepääs teabele ning austada tuleb õigusriigi põhimõtet ja inimõigusi. Nõukogu mõistis hukka rahumeelsete meeleavaldajate vastu suunatud sõjaväelised ja politseirepressioonid ning kutsus ühtlasi ametivõime üles rakendama maksimaalset vaoshoitust ja kutsus kõiki pooli üles hoiduma vägivallast kooskõlas rahvusvahelise õigusega.

                     (4)

                     Nõukogu järeldustes rõhutati, et sõjaväelisele riigipöördele reageerimiseks on liit valmis võtma vastu piiravaid meetmeid.

                     (5)

                     Pärast rahumeelsete protestide vägivaldset mahasurumist riigis mõistis liidu välisasjade ja julgeolekupoliitika kõrge esindaja 28. veebruaril 2021. aastal jõhkrad repressioonid hukka ja kutsus sõjaväevõime üles kohe lõpetama jõu kasutamise tsiviilisikute vastu ja võimaldama elanikel kasutada oma õigust väljendus- ja kogunemisvabadusele.

                     (6)

                     Sellega seoses ja Myanmaris/Birmas jätkuvat tõsist olukorda arvesse võttes tuleks 11 isikut lisada määruste (EL) nr 401/2013 IV lisas esitatud nende füüsiliste ja juriidiliste isikute, üksuste ja asutuste loetellu, kelle suhtes kohaldatakse piiravaid meetmeid.

                     (7)

                     Määruse (EL) nr 401/2013 IV lisa tuleks seetõttu vastavalt muuta,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EL) nr 401/2013 IV lisa muudetakse vastavalt käesoleva määruse lisale.

            Artikkel 2
            Käesolev määrus jõustub Euroopa Liidu Teatajas avaldamise päeval.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 22. märts 2021

                  Nõukogu nimel

                  eesistuja

               J. BORRELL FONTELLES

            (1)  ELT L 121, 3.5.2013, lk 1.

            LISA
            Määruse (EL) nr 401/2013 IV lisas esitatud füüsiliste ja juriidiliste isikute, üksuste ja asutuste loetellu lisatakse järgmised isikud:

                           Nimi

                           Tuvastamisandmed

                           Loetellu kandmise põhjused

                           Loetellu kandmise kuupäev

                           „15.

                           Min Aung Hlaing

                           Sünniaeg: 3. juuli 1956
                           Sünnikoht: Tavoy, Myanmar/Birma
                           Kodakondsus: Myanmar
                           Riiklik identifitseerimisnumber: 12/SAKHANA(N)020199
                           Sugu: mees

                           Min Aung Hlaing on Myanmari relvajõudude (Tatmadaw) ülemjuhataja alates 2011. aastast. Ta on riigi haldusnõukogu esimees ning riikliku kaitse- ja julgeolekunõukogu liige.
                           1. veebruaril 2021. aastal panid Myanmari relvajõud (Tatmadaw) ülemjuhataja Min Aung Hlaingi juhtimisel Myanmaris/Birmas toime riigipöörde, tühistades 8. novembril 2020 toimunud valimiste tulemused ja kukutades demokraatlikult valitud valitsuse. Riigipöörde osana kuulutas presidendi kohusetäitjana tegutsev asepresident Myint Swe 1. veebruaril välja erakorralise seisukorra ning andis seadusandlikud, täidesaatvad ja kohtulikud volitused üle kaitseväe ülemjuhatajale vanemkindral Min Aung Hlaingile. 2. veebruaril loodi nende volituste teostamiseks riigi haldusnõukogu, takistades nii demokraatlikult valitud valitsusel oma mandaati täita.

                           22.3.2021

                           Koondades kogu võimu haldusnõukogu kätte ja olles riigi haldusnõukogu esimees, on ülemjuhataja Min Aung Hlaing otseselt osalenud riigi funktsioone käsitlevate otsuste tegemises ja vastutav selle eest ning on sellest tulenevalt vastutav demokraatia ja õigusriigi õõnestamise eest Myanmaris/Birmas.
                           Peale selle võttis riigi haldusnõukogu vastu otsused, millega piirati väljendusvabadust, sealhulgas teabele juurdepääsu ja rahumeelse kogunemise õigust. Sõjaväelised jõud ja ametivõimud, kes tegutsevad riigi haldusnõukogu kontrolli all, on alates 1. veebruarist 2021 toime pannud inimõiguste raskeid rikkumisi, tapnud tsiviilisikuid ja relvastamata protestijaid, piiranud ühinemis- ja väljendusvabadust, sealhulgas piiranud internetiühendust, vahistanud ja pidanud meelevaldselt kinni opositsioonijuhte ja riigipöörde vastaseid.
                           Riigi haldusnõukogu esimehena vastutab ülemjuhataja Min Aung Hlaing otseselt nende repressiivsete otsuste ja inimõiguste raskete rikkumiste eest.

                           2018. aastal teatasid ÜRO ja rahvusvahelised kodanikuühiskonna organisatsioonid inimõiguste ränkadest rikkumistest ja rahvusvahelise humanitaarõiguse rasketest rikkumistest, mida sõjaväe- ja politseijõud on alates 2011. aastast Katšini, Arakani ja Šani osariigis rohingjade vastu toime pannud, ning leidsid, et paljud neist rikkumistest kujutavad endast kõige raskemaid kuritegusid rahvusvahelise õiguse alusel. Tatmadaw’ ülemjuhatajana vastutab Min Aung Hlaing alates 2011. aastast otseselt nende rohingjade vastu toime pandud raskete rikkumiste eest.

                           16.

                           Myint Swe

                           Sünniaeg: 24. mai 1951
                           Kodakondsus: Myanmar
                           Sugu: mees

                           Kindralleitnant Myint Swe on Myanmari relvajõudude (Tatmadaw) liige ja kuni 1. veebruarini 2021 oli ta Tatmadaw’ poolt ametisse määratud asepresident. Sel kuupäeval osales Myint Swe koos teiste Tatmadaw’ liikmetega riikliku kaitse- ja julgeolekunõukogu koosolekul. Riikliku kaitse- ja julgeolekunõukogu koosolek oli põhiseaduse vastane, sest sellel ei osalenud nõukogu tsiviilisikutest liikmed. Sel koosolekul kuulutati Myint Swe presidendi kohusetäitjaks. Seejärel kuulutas Myint Swe välja erakorralise seisukorra ja andis riigi seadusandlikud, täidesaatvad ja kohtulikud volitused üle kaitsejõudude ülemjuhatajale Min Aung Hlaingile. Erakorralise seisukorra väljakuulutamise menetlust rikuti, sest põhiseaduse kohaselt on erakorralise seisukorra väljakuulutamise õigus ainult presidendil.
                           Nõustudes enda presidendi kohusetäitjaks nimetamisega ja andes seadusandliku, kohtuliku ja täidesaatva võimu üle väejuhatajale, aitas Myint Swe kaasa demokraatlikult valitud valitsuse kukutamisele ning on sellest tulenevalt vastutav demokraatia ja õigusriigi õõnestamise eest Myanmaris/Birmas.

                           22.3.2021

                           17.

                           Soe Win

                           Sünniaeg: 1. märts 1960
                           Kodakondsus: Myanmar
                           Sugu: mees

                           Soe Win on Myanmari relvajõudude (Tatmadaw) ülemjuhataja asetäitja alates 2011. aastast. Ta on riigi haldusnõukogu aseesimees ning riikliku kaitse- ja julgeolekunõukogu liige.
                           1. veebruaril 2021. aastal panid Myanmari relvajõud (Tatmadaw) ülemjuhataja Min Aung Hlaingi juhtimisel Myanmaris toime riigipöörde, tühistades 8. novembril 2020 toimunud valimiste tulemused ja kukutades demokraatlikult valitud valitsuse. Riigipöörde osana kuulutas presidendi kohusetäitjana tegutsev asepresident Myint Swe 1. veebruaril välja erakorralise seisukorra ning andis seadusandlikud, täidesaatvad ja kohtulikud volitused üle kaitseväe ülemjuhatajale vanemkindral Min Aung Hlaingile. 2. veebruaril loodi nende volituste teostamiseks riigi haldusnõukogu, takistades nii demokraatlikult valitud valitsusel oma mandaati täita.

                           22.3.2021

                           Riigi haldusnõukogu aseesimehena on ülemjuhataja asetäitja Soe Win otseselt osalenud riigi funktsioone käsitlevate otsuste tegemises ja vastutav selle eest ning on sellest tulenevalt vastutav demokraatia ja õigusriigi õõnestamise eest Myanmaris/Birmas.
                           Peale selle võttis riigi haldusnõukogu vastu otsused, millega piirati väljendusvabadust, sealhulgas teabele juurdepääsu ja rahumeelse kogunemise õigust. Sõjaväelised jõud ja ametivõimud, kes tegutsevad riigi haldusnõukogu kontrolli all, on alates 1. veebruarist 2021 toime pannud inimõiguste raskeid rikkumisi, tapnud tsiviilisikuid ja relvastamata protestijaid, piiranud ühinemis- ja väljendusvabadust, sealhulgas piiranud internetiühendust, vahistanud ja pidanud meelevaldselt kinni opositsioonijuhte ja riigipöörde vastaseid.
                           Riigi haldusnõukogu aseesimehena vastutab ülemjuhataja asetäitja Soe Win otseselt nende repressiivsete otsuste ja inimõiguste raskete rikkumiste eest.

                           2018. aastal teatasid ÜRO ja rahvusvahelised kodanikuühiskonna organisatsioonid inimõiguste ränkadest rikkumistest ja rahvusvahelise humanitaarõiguse rasketest rikkumistest, mida sõjaväe- ja politseijõud on alates 2011. aastast Katšini, Arakani ja Šani osariigis rohingjade vastu toime pannud, ning leidsid, et paljud neist rikkumistest kujutavad endast kõige raskemaid kuritegusid rahvusvahelise õiguse alusel. Tatmadaw’ ülemjuhataja asetäitjana vastutab Soe Win alates 2011. aastast otseselt nende rohingjade vastu toime pandud raskete rikkumiste eest.

                           18.

                           Sein Win

                           Sünniaeg: 24. juuli 1956
                           Sünnikoht: Pyin Oo Lwin, Myanmar/Birma
                           Kodakondsus: Myanmar
                           Sugu: mees

                           Kindralleitnant Sein Win on Tatmadaw’ liige ja endine kaitseminister (ajavahemikul 24. augustist 2015 kuni 1. veebruarini 2021). 1. veebruaril osales ta koos teiste Tatmadaw’ liikmetega riikliku kaitse- ja julgeolekunõukogu koosolekul. Riikliku kaitse- ja julgeolekunõukogu koosolek oli põhiseadusevastane, sest sellel ei osalenud nõukogu tsiviilisikutest liikmed. Sel koosolekul kuulutati Myint Swe presidendi kohusetäitjaks. Seejärel kuulutas Myint Swe välja erakorralise seisukorra ja andis riigi seadusandliku, täidesaatva ja kohtuliku võimu üle kaitsejõudude ülemjuhatajale Min Aung Hlaingile. Erakorralise seisukorra väljakuulutamise menetlust rikuti, sest põhiseaduse kohaselt on erakorralise seisukorra väljakuulutamise õigus ainult presidendil.
                           Osaledes riikliku kaitse- ja julgeolekunõukogu koosolekul, kus otsustati kuulutada välja erakorraline seisukord ja anda riigi seadusandlikud, täidesaatvad ja kohtulikud volitused üle kaitsejõudude ülemjuhatajale, aitas Sein Win kaasa 8. novembril 2020 toimunud valimiste tulemuste tühistamisele ja demokraatlikult valitud valitsuse kukutamisele. Seetõttu vastutab ta demokraatia ja õigusriigi õõnestamise eest Myanmaris/Birmas.

                           22.3.2021

                           2018. aastal teatasid ÜRO ja rahvusvahelised kodanikuühiskonna organisatsioonid inimõiguste ränkadest rikkumistest ja rahvusvahelise humanitaarõiguse rasketest rikkumistest, mida sõjaväe- ja politseijõud on alates 2011. aastast Katšini, Arakani ja Šani osariigis rohingjade vastu toime pannud, ning leidsid, et paljud neist rikkumistest kujutavad endast kõige raskemaid kuritegusid rahvusvahelise õiguse alusel. Kaitseministrina (24. augustist 2015 kuni 1. veebruarini 2021) vastutab Sein Win nende rohingjade vastu toime pandud raskete rikkumiste eest.

                           19.

                           Thein Soe
                           (teise nimega U Thein Soe)

                           Sünniaeg: 23. jaanuar 1952
                           Sünnikoht: Kani, Myanmar/Birma
                           Kodakondsus: Myanmar
                           Sugu: mees

                           Thein Soe nimetati 2. veebruaril 2021 liidu valimiskomisjoni esimeheks. Nõustudes sellesse ametisse nimetamisega pärast 1. veebruaril 2021 toimunud sõjalist riigipööret ning oma tegevusega valimiskomisjoni esimehena, eelkõige sellega, et ta tühistas valimiste tulemused, kuigi tõendid pettuste kohta puudusid, on Thein Soe otseselt osalenud tegevuses, millega õõnestatakse Myanmaris demokraatiat ja õigusriiki.

                           22.3.2021

                           20.

                           Mya Tun Oo

                           Sünniaeg: 4. või 5. mai 1961
                           Kodakondsus: Myanmar
                           Sugu: mees

                           Kindral Mya Tun Oo on Myanmari relvajõudude (Tatmadaw) liige. 1. veebruaril 2021 määrati ta kaitseministriks ning ta on riigi haldusnõukogu liige.
                           1. veebruaril 2021. aastal panid Myanmari relvajõud (Tatmadaw) ülemjuhataja Min Aung Hlaingi juhtimisel Myanmaris toime riigipöörde, tühistades 8. novembril 2020 toimunud valimiste tulemused ja kukutades demokraatlikult valitud valitsuse. Riigipöörde osana kuulutas presidendi kohusetäitjana tegutsev asepresident Myint Swe 1. veebruaril välja erakorralise seisukorra ning andis seadusandlikud, täidesaatvad ja kohtulikud volitused üle kaitseväe ülemjuhatajale vanemkindral Min Aung Hlaingile. 2. veebruaril loodi nende volituste teostamiseks riigi haldusnõukogu, takistades nii demokraatlikult valitud valitsusel oma mandaati täita.
                           Riigi haldusnõukogu liikmena on kindral Mya Tun Oo otseselt osalenud riigi funktsioone käsitlevate otsuste tegemises ja vastutav selle eest ning on sellest tulenevalt vastutav demokraatia ja õigusriigi õõnestamise eest Myanmaris/Birmas.

                           22.3.2021

                           Peale selle võttis riigi haldusnõukogu vastu otsused, millega piirati väljendusvabadust, sealhulgas teabele juurdepääsu ja rahumeelse kogunemise õigust. Sõjaväelised jõud ja ametivõimud, kes tegutsevad riigi haldusnõukogu kontrolli all, on alates 1. veebruarist 2021 toime pannud inimõiguste raskeid rikkumisi, tapnud tsiviilisikuid ja relvastamata protestijaid, piiranud ühinemis- ja väljendusvabadust, sealhulgas piiranud internetiühendust, vahistanud ja pidanud meelevaldselt kinni opositsioonijuhte ja riigipöörde vastaseid.
                           Riigi haldusnõukogu liikmena vastutab kindral Mya Tun Oo otseselt nende repressiivsete otsuste ja inimõiguste raskete rikkumiste eest.
                           2018. aastal teatasid ÜRO ja rahvusvahelised kodanikuühiskonna organisatsioonid inimõiguste ränkadest rikkumistest ja rahvusvahelise humanitaarõiguse rasketest rikkumistest, mida sõjaväe- ja politseijõud on alates 2011. aastast Katšini, Arakani ja Šani osariigis rohingjade vastu toime pannud, ning leidsid, et paljud neist rikkumistest kujutavad endast kõige raskemaid kuritegusid rahvusvahelise õiguse alusel. Mya Tun Oo oli Myanmari relvajõudude (Tatmadaw) staabiülemate ühendkomitee liige, mis on Tatmadaw’ tähtsuselt kolmas ametikoht, seda alates 2016. aasta augustist kuni ajani, millal ta määrati kaitseministriks. Sellel ametikohal olles juhtis ta Arakani osariigis toimunud sõjalisi operatsioone ning koordineeris eri relvajõudude, sealhulgas maaväe, mereväe ja õhuväe tegevust, samuti suurtükiväe kasutamist. Seetõttu vastutab nende rohingjade vastu toime pandud raskete rikkumiste eest.

                           21.

                           Dwe Aung Lin

                           Sünniaeg:
                           31. mai 1962
                           Kodakondsus: Myanmar
                           Sugu: mees

                           Kindralleitnant Dwe Aung Lin on Myanmari relvajõudude (Tatmadaw) liige ja riigi haldusnõukogu sekretär.
                           1. veebruaril 2021. aastal panid Myanmari relvajõud (Tatmadaw) ülemjuhataja Min Aung Hlaingi juhtimisel Myanmaris toime riigipöörde, tühistades 8. novembril 2020 toimunud valimiste tulemused ja kukutades demokraatlikult valitud valitsuse. Riigipöörde osana kuulutas presidendi kohusetäitjana tegutsev asepresident Myint Swe 1. veebruaril välja erakorralise seisukorra ning andis seadusandlikud, täidesaatvad ja kohtulikud volitused üle kaitseväe ülemjuhatajale vanemkindral Min Aung Hlaingile. 2. veebruaril loodi nende volituste teostamiseks riigi haldusnõukogu, takistades nii demokraatlikult valitud valitsusel oma mandaati täita.
                           2. veebruaril 2021 määrati kindralleitnant Dwe Aung Lin riigi haldusnõukogu sekretäriks ning ta on väljastanud riigi haldusnõukogu korraldusi. Muu hulgas andis ta korralduse eemaldada inimesed ametikohtadelt, kuhu nad olid määratud seaduslikult valitud valitsuse poolt, samuti korralduse Myanmari valimiskomisjoni uute liikmete nimetamiseks.
                           Riigi haldusnõukogu liikme ja sekretärina on kindralleitnant Dwe Aung Lin otseselt osalenud riigi funktsioone käsitlevate otsuste tegemises ja vastutav selle eest ning on sellest tulenevalt vastutav demokraatia ja õigusriigi õõnestamise eest Myanmaris/Birmas.

                           22.3.2021

                           Peale selle võttis riigi haldusnõukogu vastu otsused, millega piirati väljendusvabadust, sealhulgas teabele juurdepääsu ja rahumeelse kogunemise õigust. Sõjaväelised jõud ja ametivõimud, kes tegutsevad riigi haldusnõukogu kontrolli all, on alates 1. veebruarist 2021 toime pannud inimõiguste raskeid rikkumisi, tapnud tsiviilisikuid ja relvastamata protestijaid, piiranud ühinemis- ja väljendusvabadust, sealhulgas piiranud internetiühendust, vahistanud ja pidanud meelevaldselt kinni opositsioonijuhte ja riigipöörde vastaseid.
                           Riigi haldusnõukogu liikme ja sekretärina vastutab kindralleitnant Dwe Aung Lin otseselt nende repressiivsete otsuste ja inimõiguste raskete rikkumiste eest.

                           22.

                           Ye Win Oo

                           Sünniaeg: 21. veebruar 1966
                           Kodakondsus: Myanmar
                           Sugu: mees

                           Kindralleitnant Ye Win Oo on Myanmari relvajõudude (Tatmadaw) liige ja riigi haldusnõukogu kaassekretär.
                           1. veebruaril 2021. aastal panid Myanmari relvajõud (Tatmadaw) ülemjuhataja Min Aung Hlaingi juhtimisel Myanmaris toime riigipöörde, tühistades 8. novembril 2020 toimunud valimiste tulemused ja kukutades demokraatlikult valitud valitsuse. Riigipöörde osana kuulutas presidendi kohusetäitjana tegutsev asepresident Myint Swe 1. veebruaril välja erakorralise seisukorra ning andis seadusandlikud, täidesaatvad ja kohtulikud volitused üle kaitseväe ülemjuhatajale vanemkindral Min Aung Hlaingile. 2. veebruaril loodi nende volituste teostamiseks riigi haldusnõukogu, takistades nii demokraatlikult valitud valitsusel oma mandaati täita.

                           22.3.2021

                           2. veebruaril 2021 määrati kindralleitnant Ye Win Oo riigi haldusnõukogu kaassekretäriks. Riigi haldusnõukogu liikme ja kaassekretärina on kindralleitnant Ye Win Oo otseselt osalenud riigi funktsioone käsitlevate otsuste tegemises ja vastutav selle eest ning on sellest tulenevalt vastutav demokraatia ja õigusriigi õõnestamise eest Myanmaris/Birmas.
                           Peale selle võttis riigi haldusnõukogu vastu otsused, millega piirati väljendusvabadust, sealhulgas teabele juurdepääsu ja rahumeelse kogunemise õigust. Myanmari julgeolekujõud ja ametivõimud, kes tegutsevad riigi haldusnõukogu kontrolli all, on alates 1. veebruarist 2021 toime pannud inimõiguste raskeid rikkumisi, tapnud tsiviilisikuid ja relvastamata protestijaid, piiranud ühinemis- ja väljendusvabadust, sealhulgas piiranud internetiühendust, vahistanud ja pidanud meelevaldselt kinni opositsioonijuhte ja riigipöörde vastaseid.
                           Riigi haldusnõukogu liikme ja kaassekretärina vastutab kindralleitnant Ye Win Oo otseselt nende repressiivsete otsuste ja inimõiguste raskete rikkumiste eest.

                           23.

                           Maung Maung Kyaw

                           Sünniaeg: 23. juuli 1964
                           Kodakondsus: Myanmar
                           Sugu: mees

                           Kindral Maung Maung Kyaw on Myanmari relvajõudude (Tatmadaw) liige ja riigi haldusnõukogu liige.
                           1. veebruaril 2021. aastal panid Myanmari relvajõud (Tatmadaw) ülemjuhataja Min Aung Hlaingi juhtimisel Myanmaris toime riigipöörde, tühistades 8. novembril 2020 toimunud valimiste tulemused ja kukutades demokraatlikult valitud valitsuse. Riigipöörde osana kuulutas presidendi kohusetäitjana tegutsev asepresident Myint Swe 1. veebruaril välja erakorralise seisukorra ning andis seadusandlikud, täidesaatvad ja kohtulikud volitused üle kaitseväe ülemjuhatajale vanemkindral Min Aung Hlaingile. 2. veebruaril loodi nende volituste teostamiseks riigi haldusnõukogu, takistades nii demokraatlikult valitud valitsusel oma mandaati täita.
                           Riigi haldusnõukogu liikmena on kindral Maung Maung Kyaw otseselt osalenud riigi funktsioone käsitlevate otsuste tegemises ja vastutav selle eest ning on sellest tulenevalt vastutav demokraatia ja õigusriigi õõnestamise eest Myanmaris/Birmas.

                           22.3.2021

                           Peale selle võttis riigi haldusnõukogu vastu otsused, millega piirati väljendusvabadust, sealhulgas teabele juurdepääsu ja rahumeelse kogunemise õigust. Sõjaväelised jõud ja ametivõimud, kes tegutsevad riigi haldusnõukogu kontrolli all, on alates 1. veebruarist 2021 toime pannud inimõiguste raskeid rikkumisi, tapnud tsiviilisikuid ja relvastamata protestijaid, piiranud ühinemis- ja väljendusvabadust, sealhulgas piiranud internetiühendust, vahistanud ja pidanud meelevaldselt kinni opositsioonijuhte ja riigipöörde vastaseid.
                           Riigi haldusnõukogu liikmena vastutab kindral Maung Maung Kyaw otseselt nende repressiivsete otsuste ja inimõiguste raskete rikkumiste eest.

                           24.

                           Moe Myint Tun

                           Sünniaeg: 24. mai 1968
                           Kodakondsus: Myanmar
                           Sugu: mees

                           Kindralleitnant Moe Myint Tun on Myanmari relvajõudude (Tatmadaw) liige ja riigi haldusnõukogu liige.
                           1. veebruaril 2021. aastal panid Myanmari relvajõud (Tatmadaw) ülemjuhataja Min Aung Hlaingi juhtimisel Myanmaris toime riigipöörde, tühistades 8. novembril 2020 toimunud valimiste tulemused ja kukutades demokraatlikult valitud valitsuse. Riigipöörde osana kuulutas presidendi kohusetäitjana tegutsev asepresident Myint Swe 1. veebruaril välja erakorralise seisukorra ning andis seadusandlikud, täidesaatvad ja kohtulikud volitused üle kaitseväe ülemjuhatajale vanemkindral Min Aung Hlaingile. 2. veebruaril loodi nende volituste teostamiseks riigi haldusnõukogu, takistades nii demokraatlikult valitud valitsusel oma mandaati täita.
                           Riigi haldusnõukogu liikmena on kindralleitnant Moe Myint Tun otseselt osalenud riigi funktsioone käsitlevate otsuste tegemises ja vastutav selle eest ning on sellest tulenevalt vastutav demokraatia ja õigusriigi õõnestamise eest Myanmaris/Birmas.

                           22.3.2021

                           Peale selle võttis riigi haldusnõukogu vastu otsused, millega piirati väljendusvabadust, sealhulgas teabele juurdepääsu ja rahumeelse kogunemise õigust. Sõjaväelised jõud ja ametivõimud, kes tegutsevad riigi haldusnõukogu kontrolli all, on alates 1. veebruarist 2021 toime pannud inimõiguste raskeid rikkumisi, tapnud tsiviilisikuid ja relvastamata protestijaid, piiranud ühinemis- ja väljendusvabadust, sealhulgas piiranud internetiühendust, vahistanud ja pidanud meelevaldselt kinni opositsioonijuhte ja riigipöörde vastaseid.
                           Riigi haldusnõukogu liikmena vastutab kindralleitnant Moe Myint Tun otseselt nende repressiivsete otsuste ja inimõiguste raskete rikkumiste eest.
                           2018. aastal teatasid ÜRO ja rahvusvahelised kodanikuühiskonna organisatsioonid inimõiguste ränkadest rikkumistest ja rahvusvahelise humanitaarõiguse rasketest rikkumistest, mida sõjaväe- ja politseijõud on alates 2011. aastast Katšini, Arakani ja Šani osariigis rohingjade vastu toime pannud, ning leidsid, et paljud neist rikkumistest kujutavad endast kõige raskemaid kuritegusid rahvusvahelise õiguse alusel. Kindralleitnant Moe Myint Tun oli erioperatsioonide büroo (BSO)-6 juhataja ning Myanmari relvajõudude (Tatmadaw) staabiülem (maavägi) kuni 2019. aastani. Sellel ametikohal olles juhtis ta Arakani osariigis toimunud operatsioone. Seetõttu vastutab nende rohingjade vastu toime pandud raskete rikkumiste eest.

                           25.

                           Than Hlaing

                           Sünniaeg:
                           Kodakondsus: Myanmar
                           Sugu: mees

                           Kindralleitnant Than Hlaing on Myanmari relvajõudude (Tatmadaw) liige. 2. veebruaril 2021 määrati ta siseministri asetäitjaks ja politseiülemaks.
                           1. veebruaril 2021. aastal panid Myanmari relvajõud (Tatmadaw) ülemjuhataja Min Aung Hlaingi juhtimisel Myanmaris toime riigipöörde, tühistades 8. novembril 2020 toimunud valimiste tulemused ja kukutades demokraatlikult valitud valitsuse. Riigipöörde osana kuulutas presidendi kohusetäitjana tegutsev asepresident Myint Swe 1. veebruaril välja erakorralise seisukorra ning andis seadusandlikud, täidesaatvad ja kohtulikud volitused üle kaitseväe ülemjuhatajale vanemkindral Min Aung Hlaingile. 2. veebruaril loodi nende volituste teostamiseks riigi haldusnõukogu, takistades nii demokraatlikult valitud valitsusel oma mandaati täita.
                           Riigi haldusnõukogu poolt ametisse määratud kindralleitnant Than Hlaingi on seotud demokraatiat ja õigusriiki õõnestava tegevuse ja poliitikaga Myanmaris/Birmas, samuti tegevusega, mis ohustab Myanmaris/Birmas rahu, julgeolekut ja stabiilsust, ning on sellist tegevust toetanud.

                           22.3.2021“

                           Lisaks on kindralleitnant Than Hlaingi kontrolli all tegutsenud politseijõud alates 1. veebruarist 2021 toime pannud inimõiguste raskeid rikkumisi, tapnud tsiviilisikuid ja relvastamata protestijaid, piiranud ühinemis- ja väljendusvabadust, sealhulgas piiranud internetiühendust, vahistanud ja pidanud meelevaldselt kinni opositsioonijuhte ja riigipöörde vastaseid. Siseministri asetäitjana ja politseiülemana on kindralleitnant Than Hlaing otseselt vastutav repressiivse poliitika ning rahumeelsete meeleavaldajate vastu suunatud politsei vägivallaga seotud otsuste tegemise eest, mistõttu vastutab ta inimõiguste raskete rikkumiste eest Myanmaris/Birmas.


title: Komisjoni rakendusmäärus (EL) 2021/484, 16. märts 2021, millega kiidetakse heaks oluline muudatus kaitstud päritolunimetuste ja kaitstud geograafiliste tähiste registrisse kantud nimetuse spetsifikaadis [„Burrata di Andria“ (KGT)]

text:
                  23.3.2021

                  ET

                  Euroopa Liidu Teataja

                  L 100/1

         KOMISJONI RAKENDUSMÄÄRUS (EL) 2021/484,
         16. märts 2021,
         millega kiidetakse heaks oluline muudatus kaitstud päritolunimetuste ja kaitstud geograafiliste tähiste registrisse kantud nimetuse spetsifikaadis [„Burrata di Andria“ (KGT)]
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 52 lõiget 2,
         ning arvestades järgmist:

                     (1)

                     Vastavalt määruse (EL) nr 1151/2012 artikli 53 lõike 1 esimesele lõigule vaatas komisjon läbi Itaalia taotluse saada heakskiit komisjoni rakendusmäärusega (EL) 2016/2103 (2) registreeritud kaitstud geograafilise tähise „Burrata di Andria“ spetsifikaadi muudatusele.

                     (2)

                     Kuna asjaomane muudatus ei ole väike määruse (EL) nr 1151/2012 artikli 53 lõike 2 tähenduses, avaldas komisjon kõnealuse määruse artikli 50 lõike 2 punkti a kohase muutmistaotluse Euroopa Liidu Teatajas (3).

                     (3)

                     Kuna komisjon ei ole saanud ühtegi määruse (EL) nr 1151/2012 artikli 51 kohast vastuväidet, tuleks spetsifikaadi muudatus heaks kiita,

               ON VASTU VÕTNUD KÄESOLEVA MÄÄRUSE:

            Artikkel 1

               Euroopa Liidu Teatajas avaldatud nimetuse „Burrata di Andria“ (KGT) spetsifikaadi muudatus kiidetakse heaks.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 16. märts 2021

                  Komisjoni nimel

                  presidendi eest

                  komisjoni liige

               Janusz WOJCIECHOWSKI

            (1)  ELT L 343, 14.12.2012, lk 1.

            (2)  Komisjoni 21. novembri 2016. aasta rakendusmäärus (EL) 2016/2103, millega registreeritakse kaitstud päritolunimetuste ja kaitstud geograafiliste tähiste registris nimetus [Burrata di Andria (KGT)] (ELT L 327, 2.12.2016, lk 16).

            (3)  ELT C 408, 27.11.2020, lk 9.


title: Komisjoni rakendusmäärus (EL) 2021/506, 23. märts 2021, milles käsitletakse loa andmist metaantiooli kasutamiseks kõikide loomaliikide söödalisandina (EMPs kohaldatav tekst)

text:
                  24.3.2021

                  ET

                  Euroopa Liidu Teataja

                  L 102/4

         KOMISJONI RAKENDUSMÄÄRUS (EL) 2021/506,
         23. märts 2021,
         milles käsitletakse loa andmist metaantiooli kasutamiseks kõikide loomaliikide söödalisandina
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (1) eriti selle artikli 9 lõiget 2,
         ning arvestades järgmist:

                     (1)

                     Määruses (EÜ) nr 1831/2003 on sätestatud loomasöödas kasutatava söödalisandi loa taotlemise nõue ning sellise loa andmise alused ja kord. Kõnealuse määruse artikli 10 lõikega 2 on ette nähtud nõukogu direktiivi 70/524/EMÜ (2) alusel lubatud söödalisandite uuesti hindamine.

                     (2)

                     Direktiivi 70/524/EMÜ alusel on antud tähtajatu luba metaantiooli kasutamiseks kõikide loomaliikide söödalisandina. Vastavalt määruse (EÜ) nr 1831/2003 artikli 10 lõike 1 punktile b kanti see söödalisand olemasoleva tootena seejärel söödalisandite registrisse.

                     (3)

                     Vastavalt määruse (EÜ) nr 1831/2003 artikli 10 lõikele 2 koostoimes nimetatud määruse artikliga 7 on esitatud taotlus metaantiooli uuesti hindamiseks kõikide loomaliikide söödalisandina.

                     (4)

                     Taotleja taotles kõnealuse söödalisandi liigitamist söödalisandite kategooriasse „organoleptilised lisandid“ ja funktsionaalrühma „lõhna- ja maitseained“. Taotlusele olid lisatud määruse (EÜ) nr 1831/2003 artikli 7 lõikes 3 nõutud üksikasjad ja dokumendid.

                     (5)

                     Euroopa Toiduohutusamet (edaspidi „toiduohutusamet“) jõudis oma 17. aprilli 2013. aasta (3) ja 30. septembri 2020. aasta (4) arvamustes järeldusele, et kavandatud kasutustingimuste juures ei avalda metaantiool kahjulikku mõju loomade ega inimeste tervisele ega keskkonnale. Toiduohutusamet jõudis ka järeldusele, et kõnealust söödalisandit tuleks pidada nahka ja silmi ning hingamisteid ärritavaks ning et nahka sensibiliseeriva toime kohta ei saa teha järeldusi. Seepärast leiab komisjon, et tuleks võtta asjakohased kaitsemeetmed, mis võimaldavad ennetada kahjulikku mõju inimeste, eelkõige söödalisandi kasutajate tervisele. Toiduohutusameti arvates ei ole vajadust turustamisjärgse järelevalve erinõuete järele. Toiduohutusamet kinnitas ka määrusega (EÜ) nr 1831/2003 asutatud referentlabori aruande söödas sisalduva kõnealuse söödalisandi analüüsimise meetodite kohta.

                     (6)

                     Metaantiooli hindamisest nähtub, et määruse (EÜ) nr 1831/2003 artiklis 5 sätestatud tingimused kasutamise lubamiseks on täidetud. Seepärast tuleks anda luba metaantiooli kasutamiseks käesoleva määruse lisas esitatud viisil.

                     (7)

                     Parema kontrolli võimaldamiseks tuleks sätestada teatavad piirangud ja tingimused. Kuna ohutusnõuetest ei tulene vajadust kehtestada kõnealuse aine maksimumsisaldust, tuleks toiduohutusameti teostatud uuesti hindamisest lähtuvalt märkida söödalisandi etiketile aine soovitatav sisaldus. Sellise sisalduse ületamise korral tuleks eelsegu etiketil esitada teatav teave.

                     (8)

                     Asjaolu, et ei ole antud luba kasutada kõnealust ainet joogivees, ei välista selle kasutamist segasöödas, mida manustatakse veega.

                     (9)

                     Kuna ohutusnõuded ei eelda metaantiooli jaoks loa andmise tingimuste muudatuste viivitamatut kohaldamist, on asjakohane näha ette üleminekuperiood, et huvitatud isikud saaksid teha ettevalmistusi loa andmisest tulenevate uute nõuete täitmiseks.

                     (10)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Loa andmine
            Lisas kirjeldatud ainet, mis kuulub söödalisandite kategooriasse „organoleptilised lisandid“ ja funktsionaalrühma „lõhna- ja maitseained“, lubatakse kasutada söödalisandina loomasöödas kõnealuses lisas esitatud tingimustel.

            Artikkel 2
            Üleminekumeetmed

               1.   Lisas nimetatud ainet ja seda ainet sisaldavaid eelsegusid, mis on toodetud ja märgistatud enne 13. oktoobrit 2021 kooskõlas enne 13. aprilli 2021 kohaldatavate eeskirjadega, võib jätkuvalt turule lasta ja kasutada kuni olemasolevate varude ammendumiseni.

               2.   Lisas nimetatud ainet sisaldavaid söödamaterjale ja segasööta, mis on toodetud ja märgistatud enne 13. aprilli 2022 kooskõlas enne 13. aprilli 2021 kohaldatavate eeskirjadega, võib jätkuvalt turule lasta ja kasutada kuni olemasolevate varude ammendumiseni, kui need on ette nähtud toiduloomadele.

               3.   Lisas nimetatud ainet sisaldavaid söödamaterjale ja segasööta, mis on toodetud ja märgistatud enne 13. aprilli 2023 kooskõlas enne 13. aprilli 2021 kohaldatavate eeskirjadega, võib jätkuvalt turule lasta ja kasutada kuni olemasolevate varude ammendumiseni, kui need on ette nähtud muudele loomadele kui toiduloomad.

            Artikkel 3
            Jõustumine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 23. märts 2021

                  Komisjoni nimel

                  president

               Ursula VON DER LEYEN

            (1)  ELT L 268, 18.10.2003, lk 29.

            (2)  Nõukogu 23. novembri 1970. aasta direktiiv 70/524/EMÜ söödalisandite kohta (EÜT L 270, 14.12.1970, lk 1).

            (3)  EFSA Journal 2013; 11(5): 3208.

            (4)  EFSA Journal 2020; 18(11): 6288.

            LISA

                        Söödalisandi identifitseerimisnumber

                        Söödalisand

                        Koostis, keemiline valem, kirjeldus, analüüsimeetod

                        Loomaliik või -kategooria

                        Vanuse ülempiir

                        Miinimumsisaldus

                        Maksimumsisaldus

                        Muud sätted

                        Loa kehtivusaja lõpp

                        Toimeaine sisaldus milligrammides 12 % niiskusesisaldusega täissööda kilogrammi kohta

                           Kategooria: organoleptilised lisandid Funktsionaalrühm: lõhna- ja maitseained

                        2b12003

                        Metaantiool

                           Söödalisandi koostis

                        Metaantiool

                           Toimeaine kirjeldus

                        Metaantiool
                        Toodetud keemilise sünteesi teel
                        Puhtus: vähemalt 98 %
                        Keemiline valem: CH4S
                        CASi number: 74-93-1
                        FLAVISe number: 12.003

                        Kõik loomaliigid

                        –

                        –

                        –

                                    1.

                                    Söödalisand lisatakse söödale eelseguna.

                                    2.

                                    Söödalisandi ja eelsegude kasutamisjuhistes märgitakse säilitustingimused ja püsivus kuumtöötlemisel.

                                    3.

                                    Söödalisandi etiketil esitatakse järgmine teave:
                                    „Toimeaine soovitatav maksimumsisaldus 12 % niiskusesisaldusega täissöödas: 0,05 mg/kg.“

                                    4.

                                    Eelsegu etiketil esitatakse asjaomase funktsionaalrühma nimetus, söödalisandi nimetus ja identifitseerimisnumber ning lisatud toimeaine kogus, kui toimeaine sisaldus 12 % niiskusesisaldusega täissöödas ületab järgmist väärtust: 0,05 mg/kg.

                                    5.

                                    Söödakäitlejad kehtestavad söödalisandi ja eelsegude kasutajatele kasutamiskorra ja võtavad korralduslikud meetmed, millega vähendatakse sissehingamisest, nahakaudsest kokkupuutest ja silma sattumisest tuleneda võivaid ohte. Kui selline kasutamiskord ja sellised meetmed ei võimalda kõnealuseid ohte kõrvaldada või minimeerida, kasutatakse söödalisandi ja eelsegude käitlemisel isikukaitsevahendeid, sh hingamis-, naha- ja silmakaitsevahendeid.

                        13.4.2031

                           Analüüsimeetod  (1)

                        Metaantiooli sisalduse määramine söödalisandis ja lõhna- ja/või maitseainega eelsegus:
                        gaaskromatograafia-massispektromeetria retentsiooniaja järgi häälestamisega (GC-MS-RTL)

               (1)  Analüüsimeetodite üksikasjad on kättesaadavad referentlabori veebisaidil aadressil https://ec.europa.eu/jrc/en/eurl/feed-additives/evaluation-reports.


title: Komisjoni rakendusmäärus (EL) 2021/518, 18. märts 2021, millega registreeritakse Euroopa Parlamendi ja nõukogu määruse (EL) 2019/787 artikli 30 lõike 2 kohaselt piiritusjoogi geograafiline tähis „Vasi vadkörte pálinka“

text:
                  25.3.2021

                  ET

                  Euroopa Liidu Teataja

                  L 104/34

         KOMISJONI RAKENDUSMÄÄRUS (EL) 2021/518,
         18. märts 2021,
         millega registreeritakse Euroopa Parlamendi ja nõukogu määruse (EL) 2019/787 artikli 30 lõike 2 kohaselt piiritusjoogi geograafiline tähis
         „Vasi vadkörte pálinka“
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. aprilli 2019. aasta määrust (EL) 2019/787, milles käsitletakse piiritusjookide määratlemist, kirjeldamist, esitlemist ja märgistamist, piiritusjookide nimetuste kasutamist muude toiduainete esitlemisel ja märgistamisel, piiritusjookide geograafiliste tähiste kaitset ning põllumajandusliku päritoluga etüülalkoholi ja destillaatide kasutamist alkohoolsetes jookides ning millega tunnistatakse kehtetuks määrus (EÜ) nr 110/2008, (1) eriti selle artikli 30 lõiget 2,
         ning arvestades järgmist:

                     (1)

                     Euroopa Parlamendi ja nõukogu määruse (EÜ) nr 110/2008 (2) artikli 17 lõike 5 kohaselt vaatas komisjon läbi Ungari poolt 14. oktoobril 2016 esitatud taotluse geograafilise tähise „Vasi vadkörte pálinka“ registreerimiseks.

                     (2)

                     Määrus (EL) 2019/787, millega asendatakse määrus (EÜ) nr 110/2008, jõustus 25. mail 2019. Kõnealuse määruse artikli 49 lõike 1 kohaselt tunnistati määruse (EÜ) nr 110/2008 III peatükk, milles käsitletakse geograafilisi tähiseid, alates 8. juunist 2019 kehtetuks.

                     (3)

                     Olles jõudnud järeldusele, et taotlus on kooskõlas määrusega (EÜ) nr 110/2008, avaldas komisjon selle kõnealuse määruse artikli 17 lõike 6 kohaselt Euroopa Liidu Teatajas (3) lähtuvalt määruse (EL) 2019/787 artikli 50 lõike 4 esimesest lõigust.

                     (4)

                     Komisjonile ei esitatud ühtegi määruse (EL) 2019/787 artikli 27 lõike 1 kohast vastulauset.

                     (5)

                     Tähis „Vasi vadkörte pálinka“ tuleks seega registreerida geograafilise tähisena,

               ON VASTU VÕTNUD KÄESOLEVA MÄÄRUSE:

            Artikkel 1
            Geograafiline tähis „Vasi vadkörte pálinka“ registreeritakse. Vastavalt määruse (EL) 2019/787 artikli 30 lõikele 4 võetakse käesoleva määrusega nimetus „Vasi vadkörte pálinka“ määruse (EL) 2019/787 artiklis 21 osutatud kaitse all.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Käesolev määrus on tervikuna siduv ja vahetult kohaldatav kõikides liikmesriikides.

            Brüssel, 18. märts 2021

                  Komisjoni nimel

                  presidendi eest

                  komisjoni liige

               Janusz WOJCIECHOWSKI

            (1)  ELT L 130, 17.5.2019, lk 1.

            (2)  Euroopa Parlamendi ja nõukogu 15. jaanuari 2008. aasta määrus (EÜ) nr 110/2008 piiritusjookide määratlemise, kirjeldamise, esitlemise, märgistamise ja geograafiliste tähiste kaitse kohta ning millega tunnistatakse kehtetuks nõukogu määrus (EMÜ) nr 1576/89 (ELT L 39, 13.2.2008, lk 16).

            (3)  ELT C 417, 2.12.2020, lk 59.


title: Komisjoni rakendusmäärus (EL) 2021/519, 24. märts 2021, millega muudetakse rakendusmäärust (EL) 2015/1375 keeritsusside (Trichinella) kontrollimise osas kabjalistel ning erandi osas, mis tehakse Ühendkuningriigile keeritsusside (Trichinella) kontrollimisel kodusigadel (EMPs kohaldatav tekst)

text:
                  25.3.2021

                  ET

                  Euroopa Liidu Teataja

                  L 104/36

         KOMISJONI RAKENDUSMÄÄRUS (EL) 2021/519,
         24. märts 2021,
         millega muudetakse rakendusmäärust (EL) 2015/1375 keeritsusside (Trichinella) kontrollimise osas kabjalistel ning erandi osas, mis tehakse Ühendkuningriigile keeritsusside (Trichinella) kontrollimisel kodusigadel
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 15. märtsi 2017. aasta määrust (EL) 2017/625, mis käsitleb ametlikku kontrolli ja muid ametlikke toiminguid, mida tehakse eesmärgiga tagada toidu- ja söödaalaste õigusnormide ning loomatervise ja loomade heaolu, taimetervise- ja taimekaitsevahendite alaste õigusnormide kohaldamine, millega muudetakse Euroopa Parlamendi ja nõukogu määruseid (EÜ) nr 999/2001, (EÜ) nr 396/2005, (EÜ) nr 1069/2009, (EÜ) nr 1107/2009, (EL) nr 1151/2012, (EL) nr 652/2014, (EL) 2016/429 ja (EL) 2016/2031, nõukogu määruseid (EÜ) nr 1/2005 ja (EÜ) nr 1099/2009 ning nõukogu direktiive 98/58/EÜ, 1999/74/EÜ, 2007/43/EÜ, 2008/119/EÜ ja 2008/120/EÜ ning millega tunnistatakse kehtetuks Euroopa Parlamendi ja nõukogu määrused (EÜ) nr 854/2004 ja (EÜ) nr 882/2004, nõukogu direktiivid 89/608/EMÜ, 89/662/EMÜ, 90/425/EMÜ, 91/496/EMÜ, 96/23/EÜ, 96/93/EÜ ja 97/78/EÜ ja nõukogu otsus 92/438/EMÜ (ametliku kontrolli määrus), (1) eriti selle artikli 18 lõike 8 esimese lõigu punkti a,
         ning arvestades järgmist:

                     (1)

                     Määruses (EL) 2017/625 on sätestatud eeskirjad ametliku kontrolli ja meetmete kohta, mida pädevad asutused peavad võtma seoses inimtoiduks ettenähtud loomsete saaduste tootmisega.

                     (2)

                     Keeritsussid (Trichinella) on parasiidid, kes võivad esineda vastuvõtlike liikide, näiteks sigade ja hobuste lihas ja kes nakatunud liha tarbimisel põhjustavad inimestel toidutekkelist haigust. Komisjoni rakendusmääruses (EL) 2015/1375 (2) on sätestatud erieeskirjad liha ametlikuks kontrollimiseks keeritsusside suhtes, sealhulgas tingimused, mille alusel teha erandeid keeritsusside kontrollimisest sel ajal, kui kodusigade liha siseneb liitu.

                     (3)

                     6. juunil 2013 võttis Euroopa Toiduohutusamet vastu teadusliku arvamuse inimeste tervisele tulenevate ohtude kohta, mida tuleb liha (kabjaliste) kontrollimisel arvesse võtta (3). Arvamuses soovitatakse seada keeritsusside kontrollimine kõigil kabjalistel (mitte ainult hobustel, vaid ka eeslitel ja muuladel) prioriteetsele kohale. Komisjoni rakendusmäärusega (EL) 2019/627 (4) on seega ette nähtud keeritsusside kohustuslik kontrollimine kõigi kabjaliste rümpades. Rakendusmääruses (EL) 2015/1375 on sätestatud hobuste ja teiste vastuvõtlike liikide kohustuslik kontrollimine. Järjepidevuse huvides ja mitmetimõistmise ärahoidmiseks tuleks rakendusmääruses (EL) 2015/1375 viidata samuti hobuste asemel kabjalistele.

                     (4)

                     Komisjoni määrusega (EL) nr 206/2010 (5) lubatakse liitu tuua Ühendkuningriigi kodusigade liha. Selles määruses on Ühendkuningriik loetletud riigina, mis kohaldab erandit keeritsusside kontrollimisest alla viienädalaste võõrutamata kodusigade rümpades ja lihas vastavalt rakendusmääruse (EL) 2015/1375 artikli 3 lõikele 2.

                     (5)

                     Määrus (EL) nr 206/2010 tunnistatakse kehtetuks komisjoni delegeeritud määrusega (EL) 2020/692 (6) alates 21. aprillist 2021. Seda kehtetuks tunnistamist silmas pidades lisatakse komisjoni rakendusmäärusega (EL) 2020/1478 (7) rakendusmäärusele (EL) 2015/1375 kehtivusega alates 21. aprillist 2021 VII lisa, milles loetletakse keeritsusside kontrollimisest erandit kohaldavad kolmandad riigid, millele on viidatud rakendusmääruse (EL) 2015/1375 artikli 13 lõikes 2.

                     (6)

                     12. jaanuaril 2021 esitas Ühendkuningriik teabe, et varasemad andmed pidevate kontrollimiste kohta, mida on tehtud tapetud kodusigade populatsiooni puhul, annavad vähemalt 95 % kindluse, et keeritsussi levimus ei ületa üht juhtumit miljoni kohta kõnealuses populatsioonis vastavalt rakendusmääruse (EL) 2015/1375 artikli 3 lõike 3 punktile b. Peale selle teavitas Ühendkuningriik komisjoni oma kavatsusest kohaldada erandit keeritsusside kontrollimisest kodusigade rümpades ja lihas, kui loomad on pärit põllumajandusettevõttest, mille puhul on ametlikult tunnustatud, et selles kasutatakse kontrollitud pidamistingimusi vastavalt selle rakendusmääruse IV lisale.

                     (7)

                     Seepärast tuleks Ühendkuningriik loetleda rakendusmääruse (EL) 2015/1375 VII lisas, ilma et see piiraks liidu õiguse kohaldamist Ühendkuningriigis ja Ühendkuningriigi suhtes Põhja-Iirimaa puhul vastavalt Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu Iirimaa ja Põhja-Iirimaa protokolli artikli 5 lõikele 4 koostoimes selle protokolli lisaga 2.

                     (8)

                     Rakendusmääruse (EL) 2015/1375 VII lisa tuleks muuta, et kajastada kõnealuse rakendusmääruse artikli 3 lõigetes 2 ja 3 sätestatud erandite kohaldamist Ühendkuningriigi poolt.

                     (9)

                     Seepärast tuleks rakendusmäärust (EL) 2015/1375 vastavalt muuta.

                     (10)

                     Kuna määrus (EL) nr 206/2010 tunnistatakse alates 21. aprillist 2021 kehtetuks ning rakendusmäärusega (EL) 2020/1478 lisatakse rakendusmäärusele (EL) 2015/1375 VII lisa kehtivusega alates nimetatud kuupäevast, tuleks Ühendkuningriigi loetlemist selles lisas kohaldada alates samast kuupäevast.

                     (11)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Rakendusmäärust (EL) 2015/1375 muudetakse järgmiselt.

                        1)

                        Artiklit 2 muudetakse järgmiselt:

                                    a)

                                    lõike 2 esimene lõik asendatakse järgmisega:
                                    „Kabjaliste, metssigade ning teiste keeritsussi haiguskahtlusega kodu- ja metsloomade rümpadelt tuleb tapajärgse uuringu osana tapamajades või ulukiliha töötlevates ettevõtetes süstemaatiliselt proove võtta.“;

                                    b)

                                    lõige 3 asendatakse järgmisega:

                                       „3.   Keeritsussiuuringute tulemuste selgumiseni ja tingimusel, et toidukäitleja tagab täieliku jälgitavuse, võib tapamajas või tapamajaga samas hoones paiknevas lihalõikusettevõttes tükeldada kodusigade ja kabjaliste rümpasid kuni kuueks tükiks.“

                        2)

                        III lisas asendatakse sissejuhatav lause ning punktid a ja b järgmisega:
                        „Kabjaliste liha, ulukiliha ja muud liha, mis võib sisaldada keeritsussi parasiite, tuleb uurida vastavalt ühele I lisa I või II peatükis määratletud tehisseedemeetodile järgmiste erinevustega:

                                    a)

                                    vähemalt 10 grammi raskused proovid võetakse kabjalistel keele- või mälumislihasest ning metsseal esijala-, keele- või vahelihasest;

                                    b)

                                    kabjaliste puhul, kui need lihased on hävinud, võetakse suuremad proovid diafragma mõlemast säärest lihase ja kõõluse ühinemiskohast. Lihas peab olema side- ja rasvkoest puhas;“.

                        3)

                        IV lisa II peatüki punkt b asendatakse järgmisega:

                                    „b)

                                    Analüüside arv ning kodusigade, metssigade, kabjaliste, ulukite ja muude vastuvõtlike loomade puhul tehtud keeritsussi analüüside tulemused tuleb esitada vastavalt direktiivi 2003/99/EÜ IV lisale. Kodusigade kohta esitatud andmetes tuleb vähemalt esitada konkreetne teave:

                                                i)

                                                kontrollitud pidamistingimustes kasvatatud loomade analüüside kohta;

                                                ii)

                                                aretusemiste ja -kultide ning nuumsigade analüüside kohta.“

                        4)

                        VII lisa asendatakse järgmisega:

                              „VII LISA
                              Erandeid kohaldavad kolmandad riigid või nende piirkonnad, millele on osutatud artikli 13 lõikes 2

                                          Riigi ISO kood

                                          Kolmas riik või selle piirkonnad

                                          Märkused

                                          GB

                                          Ühendkuningriik  (*1)

                                          Artikli 3 lõigetega 2 ja 3 ettenähtud erandite kohaldamine

                        “

            Artikkel 2
            Käesolev määrus jõustub kolmandal päeval pärast selle avaldamist Euroopa Liidu Teatajas.
            Artikli 1 lõiget 4 kohaldatakse alates 21. aprillist 2021.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 24. märts 2021

                  Komisjoni nimel

                  president

               Ursula VON DER LEYEN

            (1)  ELT L 95, 7.4.2017, lk 1.

            (2)  Komisjoni 10. augusti 2015. aasta rakendusmäärus (EL) 2015/1375, millega kehtestatakse erieeskirjad liha ametlikuks kontrollimiseks keeritsusside (Trichinella) suhtes (ELT L 212, 11.8.2015, lk 7).

            (3)  EFSA Journal 2013; 11(6):3263.

            (4)  Komisjoni 15. märtsi 2019. aasta rakendusmäärus (EL) 2019/627, milles sätestatakse kooskõlas Euroopa Parlamendi ja nõukogu määrusega (EL) 2017/625 ühtne praktiline kord inimtoiduks ettenähtud loomsete saaduste ametliku kontrolli tegemiseks ja millega muudetakse komisjoni rakendusmäärust (EÜ) nr 2074/2005 ametliku kontrolli osas (ELT L 131, 17.5.2019, lk 51).

            (5)  Komisjoni 12. märtsi 2010. aasta määrus (EL) nr 206/2010, millega kehtestatakse nende kolmandate riikide, territooriumide või nende osade loetelud, kust on lubatud Euroopa Liitu tuua teatavaid loomi ja värsket liha, ning veterinaarsertifitseerimise nõuded (ELT L 73, 20.3.2010, lk 1).

            (6)  Komisjoni 30. jaanuari 2020. aasta delegeeritud määrus (EL) 2020/692, millega täiendatakse Euroopa Parlamendi ja nõukogu määrust (EL) 2016/429 seoses teatavate loomade, loomse paljundusmaterjali ja loomsete saaduste saadetiste liitu toomise ning nende järgneva liikumise ja käitlemise eeskirjadega (ELT L 174, 3.6.2020, lk 379).

            (7)  Komisjoni 14. oktoobri 2020. aasta rakendusmäärus (EL) 2020/1478, millega muudetakse rakendusmäärust (EL) 2015/1375 keeritsusside (Trichinella) esinemise suhtes tehtavate kontrollimistega seonduvate proovide võtmise, avastamise võrdlusmeetodi ja imporditingimuste osas (ELT L 338, 15.10.2020, lk 7).

            (*1)  Vastavalt Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingule, eriti Iirimaa ja Põhja-Iirimaa protokolli artikli 5 lõikele 4 koostoimes kõnealuse protokolli 2. lisaga, ei hõlma käesolevas lisas olevad viited Ühendkuningriigile Põhja-Iirimaad.